Se søndagens tekster her: [Seksagesima fra anden række | Bibelselskabet](https://www.bibelselskabet.dk/seksagesima-fra-anden-raekke)

Prædiken

“Det, som det kommer an på for den, som vil virke for Fremtiden, er at gøre det, som i Øjeblikket kan gøres, hver dag foretage Handlinger, som man har erkendt som rigtige, på de Punkter, hvor det i Øjeblikket kan lade sig gøre”.

Det er ikke Jesus, der har sagt det. Jeg fandt citatet på forsiden af et medlemsblad for J.A.K - den gamle forening for Jord Arbejde Kapital. Citatet tilskrives en af grundlæggerne af J.A.K bevægelsen - K.E. Kristiansen. Han arbejdede for en sag. Det var hans kald i livet. Men citatet kan bruges i rigtig mange af livets forhold. Det kan også bruges til at få hul på evangeliet til i dag – og til at bringe evangeliet i forbindelse med vores eget liv.

Jeg gentager lige citatet: “Det, som det kommer an på for den, som vil virke for Fremtiden, er at gøre det, som i Øjeblikket kan gøres, hver dag foretage Handlinger, som man har erkendt som rigtige, på de Punkter, hvor det i Øjeblikket kan lade sig gøre”.

Citatet handler ikke om revolution. Det handler om de bittesmå daglige nøk, der skal til, lige der hvor man er, for at forandring kan blive til på sigt.

Det kan være noget så enkelt som en personlig livsstilsændring - en slankekur f.eks - eller det kan være et meget større perspektiv – som at ændre et samfund fra sort energi til grøn. Det tager tid. Men alle de små nøk af at gøre det rigtige ud fra det, der netop nu kan lade sig gøre, kan øjeblik for øjeblik skabe de ændringer, vi ønsker.

Jesus begyndte med et sennepsfrø. Han fortalte om et sennepsfrø. Det er så godt som ingenting – og så kan det alligevel vokse op og blive en stor plante – så stor, at himlens fugle kan bygge rede i dets skygge. Nu er sennepsfrøet slet ikke det mindste frø, der findes. Og når Jesus talte om grene, skal vi hverken sammenligne med bøgetræer eller med æbletræer. Vi skal snarere tænke på en stor ukrudsplante, der breder sig helt vildt. Efter sigende skulle bakkerne omkring Genezerat sø være helt gule af blomstrende sennepsplanter om foråret. Jesus sammenlignede altså Guds rige med en bakkeskråning gul af sennepsplanter. Før forårsregnen var der ingenting. Men så begynder det at gro! Og det gror helt vildt! Det er billedet. Det andet billede. Det første billede var mere kontrolleret: Guds rige er som en mand, der har tilsået sin jord – og så spirer det og vokser op – uden han behøver at gøre mere, før det bliver høst.

Det er billeder. Men hvad skal de betyde? De skal først og fremmest betyde, at det nok skal blive til noget. Evangeliet i dag er fyldt af optimisme.

Hvis vi ser efter i Markusevangeliet, så opholdt Jesus sig i Galilæa. Han havde samlet sig en gruppe på 12 disciple, men der var mange flere, der fulgte ham. Han var blevet kendt i landsbyerne, fordi han helbredte de syge. Og nede ved søen var der en stor flok mennesker, der havde samlet sig for at lytte til ham. Vi ved ikke, hvilken årstid det var. Vi ved ikke, præcist hvem han talte til – om det var til hele menneskemængden eller om det kun var til disciplene, da de andre var gået.

Vi ved dybest set ikke, hvad der skete hvornår – hverken Markus eller nogen af de andre evangelister var med med kuglepen og notatbog.

Så når vi skal forstå evangeliet i dag, skal vi lige så meget forstå det i forhold til vores eget liv, som vi skal prøve at forstå det i den oprindelige sammenhæng, som vi alligevel aldrig kan finde tilbage til. Vi skal spørge os selv: Hvad fortæller det her mig?

Og dybest set minder evangeliet i dag os om, at vi er en del af en bevægelse, som gror. Vi er en del af Guds bevægelse i verden. Guds gode og nyskabende bevægelse, der kan spire selv der, hvor det ser ud til at være allermest umuligt.

Guds rige. Det er ikke i himlen. Det er ikke noget, der ligger foran os som et løfte om et himmelsk sted, når vi er døde. Med engle og harper og gensyn eller hvad vi nu forestiller os. Guds rige er midt iblandt os – der hvor Guds kærligheds magt folder sig ud.

Jesus viste selv, hvordan Guds rige ser ud gennem sine egne handlinger og sine egne ord. Når han helbredte en mand, der var syg. Eller en kvinde. Eller et barn. Når han omgikkes mennesker, som andre ikke ville have noget at gøre med. En kvinde med dårlig moral. En mand med et foragtet job. En fremmed. Når han modsagde de gamle regler og bud, der gjorde det svært at være menneske – og drejede budene, så det ikke handlede om den ydre lovoverholdelse men om hjertets lov - indstillingen til medmennesket. Når han fortalte, at han var Guds søn, der var kommet til verden – for at mennesker skulle møde Guds kærlighed – og viste det ved at gå hele vejen – gennem død og opstandelse.

Det var alt det, der skulle gro – skridt for skridt, øjeblik for øjeblik – som en sky af sennepsplanter, der farver en bakkeskråning gul.

Guds rige er midt iblandt os – ikke som religion, ikke som ritualer, ikke som bygninger, ikke som traditioner – men overalt hvor et menneske inspireres af Jesu ord og Jesu handlinger til at komme sit medmenneske i møde – til at hele og samle og gro.

Det er en anden visdom end den gængse. Det er ikke den visdom, som får ledere til at fare i krig mod hinanden – som det er så forbandet tæt på i øjeblikket, hvor Rusland truer Ukraine. Det er ikke den visdom, hvor nogle tryner andre med deres egne overbevisninger – som det sker i Afghanistan, hvor Taliban igen gør det umuligt for dem, der bare gerne vil leve et fredeligt liv. Det er ikke den visdom, hvor forskellen på rige og fattige vokser og hvor dem, der har penge nok, kan gøre hvad der passer dem. Det er heller ikke den visdom, der får mennesker af forskellig tro til at vende sig imod hinanden eller til at misbruge religion til at undertrykke andre.

Guds rige er midt iblandt os – som et frø, som en mulighed – der hvor vi giver plads og kærlighed og hjælp til at liv kan blive til og liv kan gro.

Paulus skrev om det i sit første brev til menigheden i Korint. Han skrev om Guds dårskab, der er visere end alverdens visdom. Han skrev om jøderne, der ville have beviser og om grækerne, der filosoferede – og som kun havde hån tilovers for de kristnes forkyndelse af Jesus, Guds søn, var blevet korsfæstet. Og han holdt fast i, at netop på denne måde – gennem noget som i de andres øjne var idiotisk - havde Gud vist sin sande visdom.

Gud har altså vist sin sande visdom i en handling, hvor han ofrede sig selv gennem sin søn. Som et frø, der bliver lagt i jorden for at dø – men som netop på denne måde bliver til nyt liv for mange. Som et sennepsfrø, der vokser op og farver bakkerne gule.

Om nogle uger skal vi høre om det igen – gennem påskens død og opstandelse. Men det begynder i det små i dag – i de små nøk og i de små muligheder - hvor lignelserne om kornet, der gror, og sennepsfrøet, der vokser op, minder os om, at Guds rige er midt iblandt os – overalt hvor Guds kærlighed til os og vores blik for medmennesket spejler sig i hinanden. Amen